《社集咏知风草拈得一先限八韵》
明代·李之世

物华钟海峤，灵卉识机先。节应封姨信，威乘飓母权。

织能驱雳斧，弱亦助霆鞭。噫气谁为籥，夭乔早已传。

祲祥看立决，疏数候难愆。推历同蓂荚，司晨陋刻莲。

豚蹄虚祝岁，鸡骨浪占年。何似一茎草，而通造化玄。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。